ג'ון קלהון שפרד

**ג'ון קלהון שפרד** (באנגלית: **John Calhoun Sheppard**; ) היה פוליטיקאי אמריקאי מקרוליינה הדרומית, איש המפלגה הדמוקרטית, שכיהן כחבר בית הנבחרים של קרוליינה הדרומית בשנים 1876–1882, מתוכן בחמש השנים האחרונות כיושב ראש הבית. לאחר מכן הוא נבחר כסגן מושל המדינה ה-58, ומתוקף תפקידו זה, כאשר התפטר המושל יו סמית' תומפסון מתפקידו כדי לכהן כעוזר מזכיר האוצר של ארצות הברית, הושבע שפרד במקומו וכיהן כמושל קרוליינה הדרומית ה-82 מיולי ועד נובמבר 1886. לאחר מכן כיהן שפרד כחבר הסנאט של קרוליינה הדרומית בשנים 1899–1905 (מתוכן בחמש השנים האחרונות כנשיא הסנאט), ובשנים 1919–1921.
## ראשית חייו
ג'ון קלהון שפרד נולד במחוז אדג'פילד שבקרוליינה הדרומית, כבנם של ג'יימס שפרד ושל שרה לואיזה (לבית מובלי) שפרד. הוא התחנך באקדמיית בת'אל באדג'פילד, ולאחר סיום לימודי משפטים באוניברסיטת פורמן , הוא התקבל ב-1871 ללשכת עורכי הדין.
## קריירה פוליטית
ב-1876 נבחר שפרד לבית הנבחרים של קרוליינה הדרומית, ועם התפטרותו של חמו, ויליאם הנרי וולאס  מתפקידו כיושב ראש הבית כדי לכהן כשופט, נבחר שפרד במקומו. בבחירות למשרת המושל של 1880 הוא תמך במרטין וית'רספון גריי , וכך הוא משך את תשומת ליבם של מתנגדי האגף השמרני של המפלגה הדמוקרטית במדינה.

ב-1882 נבחר שפרד כמועמד הדמוקרטים למשרת סגן מושל המדינה, ובבחירות הכלליות נבחר בקלות, כמו בבחירות של 1884. ב-10 ביולי 1886 התפטר המושל יו סמית' תומפסון כדי לשמש כעוזר מזכיר האוצר של ארצות הברית, ושפרד הושבע במקומו כמושל קרוליינה הדרומית ה-82. באוגוסט אותה שנה פקדה את העיר צ'ארלסטון רעידת אדמה , שבה איבדו את חייהם 92 איש ונגרם נזק כבד לרכוש. בבחירות המקדימות שהתקיימו באותה שנה, קודם שפרד כמועמד למשרת המושל מטעם המפלגה על ידי בנג'מין טילמן ועל ידי העיתון News and Courier . טילמן ניסה לאלץ את נציגי התאחדות האיכרים לתמוך בשפרד בוועידת המפלגה, אך הם סירבו, ותחת זאת נבחר כמועמד ולאחר מכן כמושל ג'ון פיטר ריצ'רדסון השלישי.

לאחר תום כהונתו כמושל, היה שפרד לנשיא בנק אדג'פילד של קרוליינה הדרומית. שמו הוזכר כמועמד אפשרי לתפקיד המושל ב-1890, אך בוועידת המפלגה המדינתית נבחר טילמן, שניצח גם בבחירות הכלליות ונבחר כמושל. שפרד נותר פעיל בפוליטיקה של קרוליינה הדרומית, והשתתף בוועידת החוקה של 1895. ב-1898 הוא נבחר לסנאט של קרוליינה הדרומית, וכיהן בו עד 1905. בחמש השנים האחרונות לכהונתו בסנאט הוא היה נשיאו. ב-1908 הוא היה נשיא לשכת עורכי הדין של קרוליינה הדרומית, ובשנים 1919–1921 שב לתקופת כהונתו השנייה בסנאט המדינתי.

## חיים אישיים
ב-1879 נשא שפרד לאישה את הלן וולאס, ולשניים נולדו שבעה ילדים.

ג'ון קלהון שפרד נפטר באדג'פילד ב-17 באוקטובר 1931. הוא נטמן בבית הקברות וילברוק המקומי.

האומנית אליזבת נלסון אדמס הייתה נינתו של שפרד. בני ניניו הם המפיק, הכותב, השחקן והאדריכל ג'וליאן קלהון אדמס השני , וג'יימס אמרסון סמית' הבן , שהיה חבר בית הנבחרים של קרוליינה הדרומית בשנים 1996–2018 ומועמד לתפקיד המושל.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1422.


## קישורים חיצוניים

* ג'ון קלהון שפרד באתר אגודת המושלים הלאומית 
* ג'ון קלהון שפרד באתר The Political Graveyard 
* 

קטגוריה:אמריקאים ילידי קרוליינה הדרומית
קטגוריה:מושלי קרוליינה הדרומית
קטגוריה:מושלי מדינות ארצות הברית מהמפלגה הדמוקרטית
קטגוריה:סגני מושלי קרוליינה הדרומית
קטגוריה:חברי האספה הכללית של קרוליינה הדרומית
קטגוריה:אמריקאים שנולדו ב-1850
קטגוריה:אמריקאים שנפטרו ב-1931